ไฟแนนเชียลไดเจส
กล่าวโทษ 3 บริษัทค้าทองล่วงหน้าเถื่อน
21 ก.พ. 2556

กล่าวโทษ 3 บริษัทค้าทองล่วงหน้าเถื่อน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษผู้ประกอบธุรกิจสัญญาซื้อขายล่วงหน้าโดยไม่ได้รับอนุญาต 3 แห่ง ได้แก่ 1.PT Millennium Penata Futures 2.Ascot Global Trading Limited 3.บริษัท เจ. อาร์. เอ. บิสสิเนส เซ็นเตอร์ และบุคคลที่เกี่ยวข้องกับการประกอบธุรกิจรวม 2 ราย ได้แก่ (1) นายอาทิพันธุ์ ทองจันทร์ ในฐานะตัวการร่วมกับ PT Millennium Penata Futures (2) นายเกษมศักดิ์ ศิริศรีษรชัย กรรมการบริษัท เจ. อาร์. เอ. บิสสิเนส เซ็นเตอร์ ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) 
“ความผิดต้องระวางโทษจำคุกไม่เกิน 3 ปี หรือปรับไม่เกิน 3 แสนบาท หรือทั้งจำทั้งปรับ และปรับอีกไม่เกินวันละ 1 หมื่นบาทตลอดเวลาที่ยังฝ่าฝืน ก.ล.ต.”
ก.ล.ต.ได้รับแจ้งเบาะแสว่าผู้ประกอบธุรกิจสัญญาซื้อขายล่วงหน้าดังกล่าว แสดงตนว่าเป็นตัวแทนซื้อขายสัญญาซื้อขายทองคำล่วงหน้า โดยมีการติดต่อชักชวนและโฆษณาให้ผู้ลงทุนเปิดบัญชีซื้อขายสัญญาซื้อขายล่วงหน้าที่มีทองคำเป็นสินค้าอ้างอิง และให้ซื้อขายผ่านเว็บไซต์ www.mpf.co.id www.ascotfx.com และ www.maxglobalbullion.com
รสางวดปีกำไรลดฮวบ 73%
บริษัท รสา พร็อพเพอร์ตี้ ดีเวลลอปเม้นท์ (RASA) กำไรสุทธิงวดปี สิ้นสุดวันที่ 31 ธ.ค. 2555 จำนวน 45.87 ล้านบาท กำไรต่อหุ้น 0.092 บาท ลดลง 73% จากช่วงเดียวกันของปีก่อนที่มีกำไรสุทธิ 174.92 ล้านบาท กำไรต่อหุ้น 0.35 บาท
สาเหตุที่กำไรลดลง เนื่องจากรายได้จากการขายรวมลดลง 606.69 ล้านบาท หรือ 49.19% เนื่องจากโครงการรสา พาร์คเลน ปิดการขายไปในไตรมาส 2 ปี 2555 และไตรมาส 4 ได้เปิดขายโครงการรสา แมกซ์ วิลล์ แต่ยังไม่มีการรับรู้รายได้จากการขาย นอกจากนี้ มีรายได้จากการขายหน่วยในอาคารชุดลดลงจากปีก่อน 516.53 ล้านบาท หรือ 47.52% เนื่องจากมีการโอนกรรมสิทธิ์ให้กับลูกค้าได้น้อยกว่าปี 2554
คณะกรรมการอนุมัติให้จ่ายเงินปันผลหุ้นละ 0.10 บาท และจ่ายปันผลเป็นหุ้นในอัตรา 10 หุ้นเดิมต่อ 1 หุ้นใหม่ให้แก่ผู้ถือหุ้นที่มีชื่อในสมุดทะเบียนในวันที่ 12 มี.ค. 2556
บล.ธนชาต เฮหุ้นพุ่งกำไรโต 56%
บริษัทหลักทรัพย์ ธนชาต (TNS) กำไรสุทธิงวดปี 2555 จำนวน 457.58 ล้านบาท กำไรต่อหุ้น 0.31 บาท เพิ่มขึ้น 56% จากช่วงเดียวกันของปีก่อน มีกำไรสุทธิ 293.06 ล้านบาท กำไรต่อหุ้น 0.20 บาท เนื่องจากบริษัทมีรายได้ค่าธรรมเนียมและบริการเพิ่มขึ้นจาก 49 ล้านบาทในปี 2554 เป็น 152 ล้านบาทในปี 2555
นอกจากนี้ มีรายได้ค่านายหน้าซื้อขายหลักทรัพย์และรายได้ดอกเบี้ยเงินให้กู้ยืมเพื่อซื้อหลักทรัพย์ก็เพิ่มขึ้น